Kaare Dybvad Bek (S), 2025-01-09:
Tak for det, formand.
Jamen tak til Dansk Folkeparti.
Det er jo meget forskellige forslag, vi får, og det her er nok lidt i den større ende af skalaen og drejer sig om, at Danmark skal udtræde af Schengensamarbejdet.
Det er ikke noget, vi fra regeringens side kan støtte, og det er der flere grunde til.
Først og fremmest er Schengensamarbejdet en meget vital del af EU-samarbejdet, og det er for mig at se også en grundlæggende forudsætning for Danmarks og Europas sikkerhed.
Det vil betyde, at vi ikke længere vil have adgang til at trække på en række vigtige informationsudvekslingssystemer, som vores myndigheder bl.a. bruger til at forebygge og efterforske terror og alvorlig, organiseret kriminalitet.
Det gælder f.eks. det såkaldte Schengen Information System, som de nationale myndigheder og EU-landene bruger til at dele oplysninger om personer og genstande, der er involveret i terroraktiviteter.
Systemet bliver også brugt til at udveksle oplysninger om afgørelser om tilbagesendelse og indrejseforbud, og det indeholder p.t. indberetninger om ca. 1,4 millioner personer, herunder 600 personer med indrejseforbud til Schengenområdet.
Danmarks deltagelse i Schengen er desuden en forudsætning for særaftale som deltagelse i Europol, som giver Danmark adgang til Europols databaser.
En udtrædelse af Schengen vil derfor også på den måde svække politiets muligheder for at bekæmpe terror og grænseoverskridende kriminalitet.
Schengensamarbejdet er desuden en helt central del af Danmarks indsats for at bekæmpe irregulær migration.
Vi har igennem de seneste årtier set en massiv indvandring til Europa, og den irregulære migration har været en medvirkende faktor hertil.
De udfordringer, som Europa står over for, kræver, at vi tænker i nye løsninger.
Jeg tror, at der er brug for et tæt og et stærkt samarbejde med vores europæiske naboer, hvis vi skal få kontrol med irregulær migration, og jeg mener, at en udtrædelse af Schengen i den sammenhæng vil betyde, at vi ikke længere vil kunne udveksle oplysninger med vores nabolande, bl.a. på visumområdet.
Gennem Schengensamarbejdet har vi adgang til det såkaldte Visuminformationssystem, som indeholder information om over 5 millioner afslag på ansøgninger om visum i Schengenområdet.
Det kan f.eks. være, at myndighederne i et EU-land har vurderet, at personer, der ønsker indrejse for at søge asyl eller for at arbejde uden arbejdstilladelse, og hvis de danske myndigheder ikke har adgang til den information, vil der være forøget risiko for, at sådanne personer tillades indrejse i Danmark.
Det er også forventningen, at Danmark snart kan nyde godt af endnu et it-system på Schengenområdet, og det drejer sig om EU's ind- og udrejsesystem, det, der hedder EES, som registrerer alle personer, der krydser de ydre grænser, og dermed får vi et præcist overblik over, hvor mange personer der f.eks. opholder sig ulovligt efter udløb af et visum.
Hertil kommer på sigt et nyt system for rejsetilladelser for tredjelandes statsborgere fra visumfri lande, det er det, man kalder ETIAS, og det system vil give mulighed for forhåndskontrol, som vi kender det fra det amerikanske ESTA-system.
Hertil kommer, at andre Schengenlande også vil indføre permanent grænsekontrol mod Danmark, og det vil betyde, at danskerne fremover skulle kontrolleres ved grænsen, når de f.eks. krydser Øresundsbroen eller rejser på ferie til Spanien eller andre lande.
Så vil en indførelse af permanent grænsekontrol i øvrigt også være uforenelig med det nordiske samarbejde, som er en vigtig prioritet for regeringen og tidligere regeringer, og det skyldes, at det vil være i strid med den nordiske pasunion, som siden 1950'erne har givet adgang til at rejse frit rundt mellem de nordiske lande uden at blive underkastet grænsekontrol.
Vi har jo diskuteret mange beslutningsforslag fra Dansk Folkepartis side, og nogle af dem er såmænd fornuftige nok, men her tror jeg altså, at man har søbet lidt lovlig meget i julegløggen, da man har skrevet det her.
Som det nok fremgår, mener jeg, at det vil få ganske, ganske omfattende konsekvenser, ikke bare for vores økonomi som samfund, men også for tilstrømningen af migranter til Danmark.
Så jeg forstår faktisk ikke, hvorfor Dansk Folkeparti fremsætter det her forslag.
Jeg synes, det er meget svært at se, at der fra Dansk Folkepartis perspektiv skulle være nogen fordele ved det.